O expoziție cu genericul "25 de voci feminine în literatura română" va fi inaugurată marți,12 martie, la Muzeul Național al Literaturii Române din Chișinău.
Potrivit organizatorilor, expoziția evocă activitatea literară a 25 de poete și prozatoare române prin cărți, manuscrise, scrisori, fotografii și artă plastică. La eveniment vor participa scriitori, editori, oameni de cultură și cititori.
Printre cele 25 de voci feminine în literatura română pe care le evocă expoziția se numără: Carmen Sylva (1843-1916), Veronica Micle (1850-1889), Matilda Cugler-Poni (1851-1931), Lucreția Suciu-Rudow (1859-1900), Iulia Hașdeu (1869-1888), Hortensia Papadat-Bengescu (1876-1955), Elena Farago (1878-1954), Otilia Cazimir (1894-1967), Olga Crușevan-Florescu (1896-1975), Liuba Dimitriu (1901-1930), Olga Vrabie (1902-1928), Lotis Dolënga (1905-1961), Magda Isanos (1916-1944), Irina Stavschi (1919-1994), Ana Lupan (1922-1998), Sanda Lesnea (1922-2008), Ariadna Șalari (1923-2016), Vera Malev (1926-1995), Raisa Lungu-Ploaie (1928-2017), Lidia Istrati (1941-1997), Constanța Buzea (1941-2012), Ana Blandiana (n. 1942), Marcela Benea (n. 1948), Leonida Lari (1949-2011), Ludmila Sobietsky (n. 1952).